Postin lakossa häämöttää ratkaisu.

Videolla kansalaisten aamupäivän mietteitä postilakon aiheuttamista tukilakoista. IL-TV

Neuvottelutilanteen tarkasti tietävä lähde kertoo Iltalehdelle, että ratkaisu on löytynyt. Postin neuvottelut jumittanut pakettilajittelijoiden työehtotilanne on selviämässä.

Lähteen mukaan Posti Palvelut on palauttamassa pakettilajittelijat takaisin PAU:n sopimukseen. Yhtiö siirsi työntekijät Medialiiton ja Teollisuusliiton väliseen tes-sopimukseen marraskuussa.

Ratkaisusta kerrotaan julkisuuteen tänään tai huomenna tiistaina.

Kiistan keskiössä on ollut 700 pakettilajittelijan kohtalo. Posti siirsi pakettilajittelijat syyskuun alussa Postin tytäryhtiöön Posti Palvelut Oy:hyn, joka on järjestäytynyt Medialiittoon.

Marraskuun alussa pakettilajittelijat siirrettiin halvemman Teollisuusliiton ja Medialiiton työehtosopimuksen piiriin PAUn ja Paltan työehtosopimuksen sijaan.

Selvityshenkilöt esittivät sunnuntaina ratkaisuesityksessään, että Posti Palvelut, PAU, Medialiitto ja Teollisuusliitto solmisivat yrityskohtaisen pakettilajittelijoita koskevan työehtosopimuksen. Ehdot olisivat PAUn ja Paltan välisessä viestintä- ja logistiikka-alan työehtosopimuksessa mainitut.

Medialiitto suhtautui tähän kielteisesti ja korosti, että sen jäsenyritykset noudattavat Teollisuusliiton kanssa tehtyjä, voimassa olevia työehtosopimuksia.

Postin lakon ratkaisusta uutisoi ensimmäisenä Ilta-Sanomat.